**A înmugurit iubirea**

*Alina Cristian*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

A înmugurit iubirea

Când nourii se limpezesc, ca și gândul aţipit

Și iar înaripatele brăzdează cu prezenţa zarea,

Privesc tăcut cum primii veseli muguri s-au trezit,

Zâmbind sub alintarea delicată a razelor de soare.

Și-așa, surâsul tău timid în colţul gurii,

Mă face să zâmbesc, pierdut în gânduri

Și-ţi urmăresc al pasului tău frumos umblet,

Fără să știi că-ţi sunt captiv în zâmbet.

Marea te-mbrăţișează ca pe-o răsfăţată,

Cu sărutări ţi-atinge pasul prins de val...

Nimic nu-ţi tulbură privirea-nseninată

Și pescărușii te-nsoţesc ca-ndrăgostiţii, pân' la mal.

Eu te petrec cu gândul până ochii mi te pierd,

Te-nghite marea cu îmbrăţișările-nspumate...

Neputincios mă simt ca un copil timid...te chem,

Dar marea mi te-napoiază parcă mai frumoasă.

În soare, părul tău strălucește ca nisipul,

Ca o sirenă te unduiești, apropiindu-te de mal...

Iar inima mea se face tot mai mică,

Oare o să cutez să mă arunc cu tine dus de val?

Ochii îţi scapără reflecţiile apei cristaline,

Surâsul tău încă mă poartă printre codri verzi...

Iubirea mi-a înmugurit ca primăvara-ntreagă

Și te urmez oriunde, fără să mă-mpotrivesc.